Zmluva o fungovaní Európskej únie Hlava XIX – Výskum a technologický rozvoj a kozmický priestor V článku 187 (predtým článok 171 Zmluvy o ES) sa uvádza: Únia môže zakladať spoločné podniky alebo iné štruktúry potrebné pre účinné vykonanie programov Únie v oblasti výskumných a pilotných programov a programov technologického rozvoja. V článku 188 ods. 1 (predtým článok 172 ods. 1 Zmluvy o ES) sa uvádza: Rada prijme na návrh Komisie a po porade s Európskym parlamentom a Hospodárskym a sociálnym výborom ustanovenia uvedené v článku 187.

Ciele V článku 2 nariadenia Rady (ES) č. 73/2008 sa stanovuje: Spoločný podnik IIL prispieva k vykonávaniu siedmeho rámcového programu, a najmä témy Zdravie osobitného programu Spolupráca, ktorým sa vykonáva siedmy rámcový program. Jeho cieľom je významne zvýšiť efektívnosť a účinnosť procesu vývoja liekov s dlhodobým zámerom, aby farmaceutické odvetvie vyrábalo účinnejšie a bezpečnejšie inovačné lieky. Spoločný podnik IIL najmä: a) podporuje „predkonkurenčný farmaceutický výskum a vývoj“ v členských štátoch a krajinách pridružených k siedmemu rámcovému programu prostredníctvom koordinovaného prístupu na prekonanie zistených problematických miest výskumu v procese vývoja liekov; b) podporuje realizáciu výskumných priorít uvedených vo výskumnom pláne spoločnej technologickej iniciatívy pre inovačné lieky (ďalej len „výskumné činnosti“), najmä udeľovaním grantov na základe súťažných výziev na predloženie návrhov; c) zabezpečuje komplementárnosť s inými činnosťami siedmeho rámcového programu; d) je verejno-súkromným partnerstvom zameraným na zvýšenie investícií do výskumu v biofarmaceutickom sektore v členských štátoch a krajinách pridružených k siedmemu rámcovému programu prostredníctvom zlúčenia zdrojov a podpory spolupráce medzi verejným a súkromným sektorom; e) podporuje zapojenie malých a stredných podnikov (MSP) do svojej činnosti v súlade s cieľmi siedmeho rámcového programu.

Úlohy V článku 1 stanov tvoriacich prílohu k nariadeniu Rady sa stanovuje: Hlavné úlohy a činnosti spoločného podniku IIL sú: a) zabezpečiť vytvorenie a udržateľné riadenie spoločnej technologickej iniciatívy pre inovačné lieky; b) vymedziť a realizovať ročný plán plnenia uvedený v článku 18 prostredníctvom výziev na predloženie návrhov projektov; c) uskutočňovať pravidelné preskúmania a všetky potrebné úpravy výskumného plánu spoločnej technologickej iniciatívy pre inovačné lieky z hľadiska vedeckého vývoja, ku ktorému dôjde počas vykonávania plánu; d) mobilizovať potrebné zdroje verejného a súkromného sektora; e) vytvoriť a rozvíjať úzku a dlhodobú spoluprácu medzi Úniou, priemyslom a ostatnými zainteresovanými stranami, ako napríklad regulačnými orgánmi, organizáciami pacientov, akademickými a klinickými strediskami, ako aj spoluprácu medzi priemyslom a akademickou obcou; f) uľahčovať koordináciu s vnútroštátnymi a medzinárodnými činnosťami v tejto oblasti; g) uskutočňovať činnosti zamerané na komunikáciu a šírenie informácií; h) komunikovať a spolupôsobiť s členskými štátmi a krajinami pridruženými k siedmemu rámcovému programu prostredníctvom skupiny osobitne zriadenej na tento účel; i) organizovať aspoň výročné stretnutie (ďalej len „fórum zainteresovaných strán“) so záujmovými skupinami s cieľom zabezpečiť otvorenosť a transparentnosť výskumných činností spoločného podniku IIL voči zainteresovaným stranám; j) informovať právnické osoby, ktoré so spoločným podnikom IIL uzatvorili dohodu o grante, o možnostiach pôžičiek od Európskej investičnej banky, predovšetkým o finančnom nástroji s rozdelením rizika zriadeným podľa siedmeho rámcového programu; k) zverejňovať informácie o projektoch vrátane mien účastníkov a výšky finančného príspevku spoločného podniku IIL na účastníka; l) zabezpečiť účinnosť spoločnej technologickej iniciatívy pre inovačné lieky; m) vykonávať akúkoľvek inú činnosť potrebnú na dosiahnutie cieľov uvedených v článku 2 tohto nariadenia.

1. Správna rada Správna rada je hlavným rozhodovacím orgánom spoločného podniku IIL a zodpovedá za dohľad nad spoločným podnikom pri dosahovaní jeho cieľov. Zabezpečuje úzku spoluprácu medzi spoločným podnikom a jeho členmi pri vykonávaní jeho činností. Z tohto dôvodu garantuje splnenie cieľov stanovených spoločným podnikom IIL, najmä prekonanie problematickým miest v Európskom farmaceutickom výskume a vývoji a podporu biomedicínskeho výskumu v prospech pacientov. 2. Výkonný riaditeľ Výkonný riaditeľ, ktorý je vymenovaný správnou radou, je ako vedúci výkonný pracovník zodpovedný za každodenné riadenie spoločného podniku IIL v súlade s rozhodnutiami správnej rady. V tejto súvislosti pravidelne informuje správnu radu a vedecký výbor, ako aj odpovedá na akékoľvek ich osobitné ad hoc žiadosti o informácie. Výkonný riaditeľ je právnym zástupcom spoločného podniku IIL. Svoje úlohy vykonáva úplne nezávisle a zodpovedá sa správnej rade. 3. Vedecký výbor Vedecký výbor je poradným orgánom správnej rady a svoju činnosť vykonáva v úzkom spojení s výkonným úradom a s jeho podporou. Poskytuje poradenstvo o výskumnom pláne, o vedeckých prioritách pre návrh ročného plánu plnenia a o dosiahnutých vedeckých úspechoch opísaných vo výročnej správe o činnosti. Spoločnému podniku IIL poskytujú podporu aj dva externé poradné orgány: 4. Skupina zástupcov štátov IIL Skupina zástupcov štátov IIL sa skladá z jedného zástupcu každého členského štátu a každej krajiny pridruženej k rámcovému programu. Má vo vzťahu k spoločnému podniku IIL poradnú funkciu a vystupuje ako prostredník medzi spoločným podnikom IIL a príslušnými zainteresovanými stranami v jednotlivých krajinách. 5. Fórum zainteresovaných strán Fórum zainteresovaných strán je zasadnutie otvorené pre všetky zainteresované strany, ktoré aspoň raz ročne zvoláva výkonný riaditeľ. 6. Vonkajšia kontrola Dvor audítorov. 7. Orgán udeľujúci absolutórium Parlament na odporúčanie Rady.

Rozpočet 81,9 mil. EUR financovaných z príspevku Únie a 50 % prevádzkových nákladov prijatých zo združenia EFPIA (0,5 mil.). Stav zamestnancov k 31. decembru 2009 29 pracovných miest v ročnom pláne pracovných miest, z toho 12 obsadených pracovných miest k 31. decembru 2009 pridelených na tieto úlohy: — výkonný riaditeľ: 1, — vedecké úlohy: 3, — prevádzkové úlohy: 5, — administratívne úlohy: 3.